จีนลั่นพร้อมคุยหยวนกับสหรัฐยกทีมบุกถึงวอชิงตันสัปดาห์นี้
จีนสหรัฐเปิดการหารือเศรษฐกิจกันวันจันทร์นี้ ปักกิ่งยันพร้อมเปิดอกถกเรื่องหยวน แต่ยังไม่ส่งสัญญาณปล่อยหยวนแข็งค่าเร็วขึ้น
21 ส.ค. 2554

จีนสหรัฐเปิดการหารือเศรษฐกิจกันวันจันทร์นี้ ปักกิ่งยันพร้อมเปิดอกถกเรื่องหยวน แต่ยังไม่ส่งสัญญาณปล่อยหยวนแข็งค่าเร็วขึ้น
เจ้าหน้าที่รัฐบาลจีนเปิดเผยเมื่อวันที่ 6 พ.ค.นี้ว่า จีนพร้อมคุยปัญหาค่าเงินในระหว่างเปิดการเจรจากับเจ้าหน้าที่สหรัฐในวันจันทร์อังคารนี้ที่สหรัฐ อย่างไรก็ตามยังไม่ให้คำมั่นจะปล่อยให้ค่าเงินหยวนแข็งค่าเร็วขึ้น
ท่าทีของเจ้าหน้าที่จีนในครั้งนี้มีขึ้นหลังจากที่เจ้าหน้าที่สหรัฐได้เปิดเผยว่า จะยกประเด็นปัญหาเรื่องค่าเงินหยวนขึ้นในระหว่างการหารือร่วมกันประจำปีระหว่างจีนและสหรัฐ ที่จะจัดขึ้นในกรุงวอชิงตัน พร้อมกับเตรียมกดดันให้จีนเปิดตลาดการเงินมากขึ้นกว่าเดิมด้วย
จูกวงเหยา รัฐมนตรีช่วยคลังของจีน กล่าวว่า นโยบายค่าเงินนั้นถือเป็นสิทธิทางอธิปไตยของจีน แต่ทว่าจีนก็พร้อมที่จะสื่อสารกับวอชิงตันในประเด็นดังกล่าว
อย่างไรก็ตาม รัฐมนตรีช่วยคลังของจีนไม่ได้ส่งสัญญาณแต่อย่างใด ว่าจีนจะปล่อยให้การแข็งค่าของค่าเงินหยวนนั้นเป็นไปอย่างรวดเร็วขึ้นหรือไม่ ซึ่งในขณะนี้นับตั้งแต่จีนได้ประกาศให้อัตราแลกเปลี่ยนเงินหยวนยืดหยุ่นมากขึ้นกว่าเดิมเมื่อเดือน มิ.ย.นั้น ค่าเงินหยวนของจีนได้แข็งค่าขึ้นไปเพียง 5% เท่านั้นเองจากที่อ่อนค่ากว่าความเป็นจริงเมื่อเทียบกับเงินเหรียญสหรัฐ 20%
“เราจะผลักดันให้เกิดการปฏิรูปในอัตราแลกเปลี่ยนเงินหยวน จีนและสหรัฐได้เข้าใจในเรื่องนี้ดี แต่เรายังมีความแตกต่างกันอยู่ในหลายประเด็น” จูกวงเหยา กล่าว
ทั้งนี้ การประชุมเศรษฐกิจร่วมเพื่อวางยุทธศาสตร์ระหว่างจีน และสหรัฐเริ่มต้นมาตั้งแต่ปี 2549 และจัดขึ้นเป็นประจำทุกปี เพื่อลดกระแสความตึงเครียดทางการค้าระหว่างกัน พร้อมกับเพิ่มระดับความร่วมมือของ 2 เศรษฐกิจที่มีขนาดใหญ่ที่สุดในโลก ตลอดไปจนถึงความร่วมมือในด้านอื่นๆ ด้วย 
การประชุมในระหว่างวันที่ 9-10 พ.ค.นี้ ทิโมธี ไกธ์เนอร์ รัฐมนตรีคลังสหรัฐ และฮิลลารี คลินตัน รัฐมนตรีต่างประเทศ จะเป็นผู้นำคณะเจรจาของสหรัฐ 
สำหรับฝ่ายจีนจะนำโดยรองนายกรัฐมนตรีหวังจี้ฉาน และไต้ปิงกั๋ว เจ้าหน้าที่ระดับสูงด้านนโยบายเศรษฐกิจของจีน พร้อมกับเจ้าหน้าที่ทูตคนอื่นๆ
ดังนั้น ในปีนี้ทั้งสองฝ่ายจะยังมีการหารือถึงประเด็นทางทหาร และการทูตระหว่างกันด้วย